**Cwestiynau Cyffredin am gyfuno Ysgol Gynradd Blaen-y-maes ac Ysgol Gynradd Portmead**

**Pam mae'r cynnig hwn yn cael ei wneud?**

Mae'r cynnig hwn yn rhan o gynllun strategol ehangach ar gyfer ysgolion yn Abertawe yn gyffredinol ac ardal Penderi yn benodol.

Bydd cyfuno Ysgol Gynradd Blaen-y-maes ac Ysgol Gynradd Portmead ar y safleoedd presennol yn galluogi datblygu ysgol newydd yn y dyfodol i gynnwys yr holl ddisgyblion o'r cymunedau presennol ar un safle.

Y cynllun felly yw adeiladu ysgol newydd sbon o'r radd flaenaf ar dir yn ardal bresennol Ysgol Gynradd Blaen-y-maes. Er nad yw’r adeilad ysgol newydd yn rhan o’r ymgynghoriad hwn, cyfuno’r ddwy ysgol yw’r cam cyntaf tuag at wireddu'r cynllun hwnnw.

**Pryd bydd hyn yn digwydd?**

Rydym yn ymgynghori ar y cynnig hwn rhwng 31 Mawrth 2025 a 15 Mai 2025, ac os caiff ei gymeradwyo, rydym yn cynnig cyfuno’r ddwy ysgol ym mis Medi 2027 ar y safleoedd presennol. Y cynllun tymor hwy yw agor yr adeilad newydd yn 2031.

**A fydd Ysgol Gynradd Blaen-y-maes ac Ysgol Gynradd Portmead yn parhau i fod ar agor nes bod yr ysgol newydd yn cael ei hadeiladu?**

Bydd y ddwy ysgol ar agor o hyd ac yn gweithredu i raddau helaeth fel y maent ar hyn o bryd, gan wasanaethu eu cymunedau. Ychydig iawn o newid fydd i'r rhieni a'r disgyblion. Bydd disgyblion yn parhau i gael eu haddysgu ar safleoedd eu hysgolion presennol tan 2031. Fodd bynnag, os cytunir ar y cynnig, bydd y ddwy ysgol yn dod yn un ysgol yn ffurfiol, gydag un corff llywodraethu ac un pennaeth yn gweithredu ar draws y ddau safle o fis Medi 2027.

**Ym mhle bydd y safle arfaethedig newydd?**

Y cynllun presennol yw rhoi adeilad newydd yr ysgol yn agos at safle presennol Ysgol Gynradd Blaen-y-maes.

**A fydd gan yr ysgol newydd ddarpariaeth Dechrau'n Deg, dosbarth meithrin rhan-amser a Chyfleuster Addysgu Arbenigol?**

Bydd

**Sut bydd yr ysgol newydd o fudd i ddisgyblion?**

Bydd yr ysgolion sydd wedi'u cyfuno yn darparu’r buddion canlynol i ddisgyblion:

* Mynediad i ddisgyblion i gyfleusterau ar y ddau safle
* Darparu tîm staff mwy a all ddarparu mwy o hyblygrwydd o ran cwmpasu’r cwricwlwm cyfan. Gall roi mwy o gyfleoedd i staff ddatblygu eu sgiliau wrth iddynt rannu arfer gorau o’r ddwy ysgol bresennol, a gall eu galluogi i wneud y defnydd gorau o arbenigedd staff.
* Darparu ystod ehangach o weithgareddau addysgol ac allgyrsiol.

Bydd y cynllun tymor hwy ar gyfer ysgol newydd yn darparu cyfleusterau ysgol modern ar gyfer yr 21ain ganrif sydd wedi'u dylunio'n arbennig i ddiwallu anghenion plant. Bydd gwell amgylcheddau dysgu dan do ac yn yr awyr agored. Bydd yr holl staff a disgyblion yn cael y cyfle i helpu i lywio dyluniad adeilad newydd yr ysgol.

**Pam mae'r cyngor yn bwriadu cyfuno'r ysgolion cyn symud i'r ysgol newydd?**

Mae llawer o fanteision i gyfuno'r ddwy ysgol cyn symud i'r ysgol newydd. Bydd yn gwneud y broses o bontio i'r ysgol newydd yn rhwyddach i ddysgwyr oherwydd bydd y ddwy ysgol yn gallu dechrau gweithredu fel un, gydag un ethos ysgol gyfan a pholisïau a gweithdrefnau a rennir. Bydd hyn yn darparu cyfleoedd ychwanegol i ddisgyblion a staff rannu cyfleusterau ac adnoddau. Bydd cyfuno cynnar hefyd yn cefnogi ac yn helpu i lywio cynllun yr ysgol newydd.

**Pa gefnogaeth fydd yn cael ei rhoi i ddisgyblion i'w paratoi ar gyfer pontio i'r ysgol newydd?**

Bydd cefnogaeth yn cael ei rhoi i ddisgyblion i'w helpu i baratoi ar gyfer symud i'w hadeilad ysgol newydd a bydd hyn yn cynnwys sesiynau dan arweiniad athrawon, diwrnodau pontio ac ymweliadau â'r safle newydd. Ymgynghorir â disgyblion drwy'r holl broses a gofynnir iddynt am eu syniadau ynghylch dyluniad yr ysgol.

**A fydd gwisg ysgol newydd?**

Y corff llywodraethu dros dro fydd yn penderfynu ar hyn, a byddant yn ystyried barn a syniadau'r disgyblion yn ei gylch. Cynghorir y corff llywodraethu i ystyried canllawiau Llywodraeth Cymru ar wisg ysgol a chaniatáu cyfnod pontio/cyflwyno unrhyw wisg ysgol newydd. Gall disgyblion cymwys gael cyllid grant drwy [Grant Hanfodion Ysgol](https://www.swansea.gov.uk/article/3226/School-Essentials-Grant-formerly-school-uniform-grant---PDG-access) Llywodraeth Cymru.

**Beth fydd enw'r ysgol newydd?**

Y corff llywodraethu dros dro fydd yn penderfynu ar hyn, a byddant yn ystyried barn a syniadau'r disgyblion yn ei gylch.

**Sut yr ymgynghorir â'r disgyblion?**

Bydd cyfle i ddisgyblion y ddwy ysgol gymryd rhan yn y broses ymgynghori yn ystod sesiynau ymgynghori dosbarth a gynhelir yn yr ysgolion gyda chymorth gan eu hathrawon. Bydd yr adborth gan ddisgyblion yn ystod y sesiynau hyn yn cael ei goladu a'i ystyried. Mae papur ymgynghori â disgyblion, sy'n amlinellu'r cynnig mewn fformat syml, hefyd ar gael ac mae'n cynnwys slip ymateb disgybl y gallant ei lenwi a'i anfon os ydynt yn dymuno.

Gall disgyblion gyrchu arolwg ar-lein drwy ddilyn y ddolen ganlynol:

<https://www.abertawe.gov.uk/CynnigIGyfunoBlaenymaesAPhortmead>

**Sut gallaf fynegi fy marn?**

Rydym yn ymgynghori ar y cynnig hwn rhwng 31 Mawrth 2025 a 15 Mai 2025. Mae'r ddogfen ymgynghori lawn i'w chael ar y wefan ac mae'n cynnwys gwybodaeth am yr holl ffyrdd y gallwch fynegi eich barn wrthym, gan gynnwys arolwg ar-lein, mynd i gyfarfod ymgynghori neu ysgrifennu/anfon e-bost atom:

[https://www.abertawe.gov.uk/CynnigIGyfunoBlaenymaesAPhortmead](https://www.abertawe.gov.uk/cynnigtrefniadaeth)

Gallwch hefyd ofyn am gopi caled o'r papur ymgynghori gan yr ysgol neu drwy e-bostio [trefniadaethysgolion@abertawe.gov.uk](mailto:schoolorganisation@Swansea.gov.uk)